РЕШЕНИЕ НА КОМИСИЯТА
от 25 ноември 2010 година
за разрешаване пускането на пазара на железен амониев фосфат като нова хранителна съставка съгласно Регламент (ЕО) № 258/97 на Европейския парламент и на Съвета
(нотифицирано под номер C(2010) 8191)
(само текстът на френски език е автентичен)
(2010/715/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (1), и по-специално член 7 от него,
като има предвид, че:
(1)
На 21 октомври 2008 г. дружеството Cantox Health Sciences International отправи от името на Nestec Ltd. искане към компетентните органи на Ирландия за пускане на пазара на железен амониев фосфат като нова хранителна съставка.
(2)
На 20 ноември 2008 г. компетентният ирландски орган за оценка на храните изготви доклад за първоначална оценка. В посочения доклад органът стигна до заключението, че е необходимо да се направи допълнителна оценка.
(3)
На 23 декември 2008 г. Комисията информира всички държави-членки за искането. На 28 април 2009 г. беше отправено искане към Европейския орган за безопасност на храните (ЕОБХ) за извършване на оценката.
(4)
На 14 април 2010 г., след искане от страна на Комисията, ЕОБХ прие становище (2) относно безопасността на железен амониев фосфат като източник на желязо, добавено за хранителни цели към храни за населението като цяло (включително хранителни добавки) и храни за специфична хранителна употреба. В становището си ЕОБХ стигна до заключението, че при предложените нива на употреба железният амониев фосфат не поражда опасения във връзка с безопасността, при условие че определените горни граници на безопасност за желязо не са надвишени.
(5)
Регламент (ЕО) № 953/2009 на Комисията от 13 октомври 2009 г. относно веществата, които могат да се добавят за специални хранителни цели в храни за специфична хранителна употреба (3), Директива 2002/46/ЕО на Европейския парламент и на Съвета от 10 юни 2002 г. за сближаване на законодателствата на държавите-членки по отношение на добавките към храни (4) и/или Регламент (ЕО) № 1925/2006 на Европейския парламент и на Съвета от 20 декември 2006 г. относно влагането на витамини, минерали и някои други вещества в храните (5) предвиждат специална разпоредба за употребата на витамини, минерали и други вещества в храните. Употребата на железен амониев фосфат следва да бъде разрешена, без да се засягат изискванията, определени в това законодателство.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Като източник на желязо, определен в приложението, железен амониев фосфат може да бъде пуснат на пазара в Съюза като нова хранителна съставка, която да бъде употребявана в храна, без да се засягат специалните разпоредби на Регламент (ЕО) № 953/2009, Директива 2002/46/ЕО и/или Регламент (ЕО) № 1925/2006.
Член 2
Означението на новата хранителна съставка, разрешена с настоящото решение, върху етикета на храната, в чийто състав тя влиза, е „железен амониев фосфат“.
Член 3
Адресат на настоящото решение е Nestec Ltd. Avenue Nestlé 55, CH-1800 Vevey, Switzerland.
Съставено в Брюксел на 25 ноември 2010 година.